Worcester F 80 Distinctiones

150 Mundus iste est locus

Mundus iste est locus peregrinacionis, et operacionis, atque temptacionis. Vide ergo in mundum transitum peregrinacionis et paruipende quia non durat, Psal. [36:35-36]: *Vidi impium superexaltatum*. Exemplum de matrona que defleuit amissionem terrenorum non peccatorum.

¶ Ideo magis querenda forent mansura, Psal. [118: 54]: *Cantabiles mihi erant justificationes tuæ*.

¶ Secundo, tormentum tribulationis et sustine sicut ergo dietam aurum fornacem, Psal. [43:20]: *Humiliasti* me *in loco afflictionis*. Job 28[:1]: *Habet argentum venarum suarum principia, et auro*.

¶ Tercio periculum temptacionis et caue sicut existens inter hostes cauet sibi. Nos autem tres hostes habemus, etc. Jos. 8[:9]: *Perrexerunt ad locum insidiarum*. Vnde beatus Antonius vidit mundum laqueis plenum. Gen. 19[:17]: *Noli respicere post tergum, nec in omni loco,* etc.

¶ Quarto, meritum operacionis et instanter operare sicut formica in estate, Sap. 12[:19]: *Bonæ spei fecisti filios, quoniam judicans das locum pœnitentiæ in peccatis*. Quamuis iste locus sit terribilis in ingressu secundum illud, Gen. 28[:17]: *Terribilis est locus iste*! Tamen tenendus[[1]](#footnote-1) est vsque ad mortem sicut insecutus a canibus non dimittit baculum, insecutus ab hostibus non dimittit arma, Eccle. 10[:4]: *Si spiritus potestatem habentis ascenderit super te, locum tuum ne demiseris*. Sed heu quia Job 24[:23]: *Dedit ei Deus locum pœnitentiæ, ille abutitur eo in superbiam*. Si te temptet mundus per vanitatem cogita eius ingratitudinem quia pro seruicio sibi impenso nihil sibi retribuet nici peccatum. Vnde Bernardus, Inexorabilem mundus constituit suum amatorem quia nihil asportare permittit nisi peccatum. Hoc solum habet mundana gloria quod suos contempnit amatores et suos diligit contemptores. Vnde est de mundo sicut de perdice pullos habente et venatorem adesse sciente. Tunc enim retrahit se et fingit se non posse volare. Quod venator estimans verum insequitur. Perdix autem paulative volat donec venator a pullis elongetur et sic venator vtrumque perdit et perdicem et pullos.

¶ Expone quod venator est homo querens temporalia, perdix est mundus pariens diuicias tamquam pullos quas cum homo insequitur morte interueniente perdidit et matrem et pullos. Vnde Ambrosius, fructus mundi ruina est, ad hos flo-

/fol. 267ra/

ret[[2]](#footnote-2) ut cadat, ad hoc blanditur ut decipiat, ad hoc germinat ut quod germinauerit, cladibus consumat. Et sic facietatem nec requiem confert. Sed de mundi amatoribus dicitur in Psal. [11:9]: *In circuitu impii[[3]](#footnote-3) ambulant*. Quia solam rotam temporis amant. Vnde Augustinus, multi transitoria appetunt, sed cum transitoriis transire nollent, sed velint nolint cum transitoriis transibunt. Anima quippe hominis non quiescit nisi in suo proprio vbi quod est centrum suum quod est beatitudo, et si quid querat extra non quiescit. Sed in transitoriis mundi non reperitur beatudo, sed declinacio ab esse ad non esse. Vnde cum anima non inuenit hic beatitudinem, vbi quesiuit, fastidit, et transit ad aliquid et sic vlterius, et sic in circuitu, 1 Reg. 25[:29]: *Anima inimicorum tuorum rotabitur, quasi in impetu et circulo fundæ*.

¶ Mundus velud mare tumet per superbiam, spumat per luxuriam, feruet per iracundiam, imbulat per tristiciam, omnia flumina in se recipit per auariciam, maior piscis deuorat minorem per rapinam, mortuos eicit per impacienciam viuos mergit per inuidiam quia mala aliorum reuelat, bona celat.

1. Tenendus ] Lambeth, F 128 *corr*. timendus F 80. [↑](#footnote-ref-1)
2. floret ] Lambeth, F 128 *corr.* F 80. [↑](#footnote-ref-2)
3. impii ] Lambeth, F 128 *om.* F 80. [↑](#footnote-ref-3)